次韵韶美失舟閔書
作者：王十朋
朝代：宋

paragraphs: 醫師籠參朮，良將枕戈矢。
儒生嗜底物，書卷掛口齒。
劉侯西南來，歲月十首尾。
閉門閲古今，過眼分亥豕。
異書照神藜，奇字哭妖鬼。
許身如蠹魚，文字共生死。
風流反得罪，去國果誰耻。
仙舟載祕閣，便腹貯名理。
江神亦世情，逐客多不喜。
厄同焚書秦，惡類滅邢燬。
沾濡徧箱篋，痛惜到骨髓。
我初聞爲驚，終夜成坐起。
得君詩細讀，罪己不罪水。
願言坐嘯餘，書著子劉子。